**sonetul regăsirii**

*Vasile Andreica*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

m-am rătăcit de tine umblând un sfert de veac

pe urmele ştiinţei şi-nvăţăturii sfinte

şi-am pritocit divine şi omeneşti cuvinte

obşteştii suferinţe dorind să-i aflu leac

şi am depus ofrande în inimi de femeie

ori antice litanii şi-nsingurări atee

m-au legănat pe Terra-nvârtită titirez

şi-am stors deplin de noimă şi har oricare crez

încât de cugetare şi zbateri obosit

le-am aruncat pe toate-n gheena nepăsării

şi-n pacea dinainte de fire odihnit

voiam să dau cultura şi dragostea uitării —

dar, doamna mea, destinul mi te-a înapoiat

şi prin a ta privire uitarea am uitat.